Սուրբ Հակոբ ազգային վարժարան

Սուրբ Հակոբ ազգային վարժարան (, ), նախապատրաստական կիսամասնավոր միջնակարգ դպրոց, որը գտնվում է Մոնրեալում (Քվեբեկ, Կանադա)։ Հայ-կանադական դպրոցն ունի շուրջ 1100 աշակերտ՝ չհաշված մոտակա նախադպրոցական հաստատության երեխաներին։ Կրթությունը սկսվում է մանկապարտեզից և ավարտվում 5-րդ միջնակարգ դասարանում, որից հետո շրջանավարտները կրթությունը շարունակում են Ընդհանուր և մասնագիտական կրթության քոլեջում (CÉGEP)։ Վարժարանի տնօրենն է Լորի Աբրակյանը։ 2005 թվականին Ֆրեյզերի ինստիտուտի կատարած ուսումնասիրության համաձայն՝ Սուրբ Հակոբ ազգային վարժարանը Քվեբեկի լավագույն միջնակարգ դպրոցների շարքում զբաղեցրել է 10-րդ տեղը։ Առաջինը եղել է Միսս Էդգարի և Միսս Քրամփի դպրոցը։ Վարժարանը Հայաստանից դուրս գտնվող ամենամեծ հայկական դպրոցն է և գերազանցում է անգամ Լիբանանի և Սիրիայի հայկական դպրոցներին։

Վարժարանում, որտեղ սովորում են միայն հայ երեխաներ, դասավանդումը ֆրանսերենով է, երկրորդ լեզուն անգլերենն է, կան նաև հայերեն դասեր։ Քվեբեկի կրթության նախարարությունը մասնակիորեն ֆինանսավորում է դպրոցը։

Պատմություն

Հիմնադրում 
Մոնրեալում հայկական դպրոցի և եկեղեցու հիմնադրումը նախաձեռնել է Երվանդ Բաստրմաջյանի նախագահությամբ գործող գործադիր կոմիտեն։ Հայկական կրթության հիմքը դրվել է այն ժամանակ, երբ 1959 թվականին իր դռները բացել է հայկական շաբաթօրյա դպրոցը։ Ավելի ուշ՝ 1973 թվականի սեպտեմբերին, Հայ օգնության միությունը երկուսից հինգ տարեկան հայ երեխաների համար բացել է նախակրթարան, որը կոչվում է բարերարներ տեր և տիկին Վարդգես և Աստղիկ Սարաֆյանների անունով։

1974 թվականին Պարթենայի փողոցում հիմնադրվել է Սուրբ Հակոբ հայկական վարժարանը, որտեղ մանկապարտեզից մինչև առաջին դասարան սովորում էր 37 աշակերտ։

Սուրբ Հակոբ հայկական եկեղեցու առաջնորդարանը Լավալի և Մոնրեալի աճող հայ համայնքի կրթական կարիքները բավարարելու համար ստեղծել է գործադիր հանձնախումբ։ ՀՕՄ-ի նախակրթարանը երեխաներին պետք է նախապատրաստեր ապագա կրթությանը։ ՀՕՄ-ի նախակրթարանի աշակերտների թիվը 60-ից հասել է 160-ի։

Զարգացում 
1975 թվականին դպրոցը տեղափոխվել է Վիկտոր Դորե փողոցում գտնվող նոր շենք։ Դպրոցը տարեցտարի աճել է՝ սկզբում դառնալով նախակրթարան, իսկ հետո ստացել է միջնակարգ դասարաններ բացելու թույլտվություն։

1987 թվականին Սուրբ Հակոբը տեղափոխվել է նախկին Մալքոլմ Քեմփբել ավագ դպրոցի շատ ավելի մեծ շենք, որը անգլերենով հանրային դպրոցների համակարգի մաս էր կազմում։ Շենքը գտնվում է Սուրբ Հակոբ հայկական եկեղեցու հարևանությամբ։ Դպրոցը սկսել է աստիճանաբար զարգանալ՝ հասնելով ներկայիս չափսերին՝ ավելի քան 700 աշակերտ։

Հայ օգնության միությունը զգալի աջակցություն է ցուցաբերել դպրոցին. ՀՕՄ-ի ջանքերի շնորհիվ դպրոցի գրադարանը և համակարգչային լաբորատորիան մեծապես աճել են։

Կրթություն 
Սուրբ Հակոբ հայկական վարժարանը ֆրանսիական դպրոց է, առարկաների մեծ մասը՝ մաթեմատիկան, բնագիտությունը, Կանադայի և Քվեբեկի պատմությունը, դասավանդվում է ֆրանսերենով։ Այնուամենայնիվ, որոշ առարկաներ, ինչպիսիք են հայոց լեզուն և գրականությունը, դասավանդվում են հայերենով։ Հայ գրականությունը և պատմությունը դասավանդվում են այնպես, որ կանադահայ համայնքի նոր սերունդները պահպանեն հայկական մշակութային ինքնությունը։ Բացի հայերենից և ֆրանսերենից, դասավանդվում են նաև անգլերեն և անգլիական գրականություն։

Խրախուսվում են արտադասարանային պարապմունքները, ինչպիսիք են արվեստը, սպորտը, շախմատը և երաժշտությունը։ 2018 թվականի հունվարին տեղի է ունեցել «Geogra-bee» առաջին մրցույթը։

Պատկերասրահ

Ծանոթագրություններ

Արտաքին հղումներ 
 Սուրբ Հակոբ հայկական վարժարան

1974 հիմնադրված կրթական հաստատություններ
Կանադայի հայկական դպրոցներ